
Rijeka, 23. siječnja 2020.g.

NAJAVA DOGAĐANJA 


U SUSJEDSTVU LOVRAN EUROPSKE PRIJESTOLNICE KULTURE 
GLAZBENIM PROGRAMOM ZA SVE GENERACIJE NASTAVLJA SE KULKARNEVAL 


U petak 24. siječnja 2020.g. susjedstvo Lovran, jedno od 27 susjedstava Europske prijestolnice kulture, nastavlja sa svojim pusnim programom pod nazivom Kulkarneval, koji se provodi u sklopu Dnevnog boravka susjedstva Lovran.
Pod motom Budi što jesi, nosi se u Kulu od 17 sati u Gradskoj kuli - Kući lovranskog guca (Trg slobode 1, Lovran) počinje glazbeni program DJ Albana, a zahvaljujući pusnoj suradnji s galerijom Laurus (Trg slobode 14, Lovran) u prostoru galerije otvara se izložba lovranskih pusnih grupa In Bambo Veritas i Pešekani, koji obilježavaju 25. odnosno 10. godišnjicu postojanja.
Od 20 do 21 sat u Kuli se program nastavlja uz LPK – Lovransku pusnu kumpaniju, koja će izvoditi glazbu uživo. Sviraju Emanuela Lazarić (Blondes) na gitari, Marko Žele na gitari, Boris Kačić na kongama te DJ Albano.
[bookmark: _GoBack]Od 21 do 22 sata slijedi Pusni trance party, na kojem glazbu pušta DJ Altea.

Program Dnevnog boravka susjedstva Lovran tijekom cijelog karnevalskog razdoblja, do 26. veljače 2020.g., održavat će se u Gradskoj kuli – Kući lovranskog guca, koja se pretvara u multimedijalni pusni centar u kojem će se priređivati razne izložbe, radionice, druženja kao i svjetski susret pusneh šilic – radionice šivanja pusne robe od stareh štraci i izrada pajaci.
Dnevni boravak mjesto je susreta i druženja u svakom od 27 susjedstava Rijeke 2020 – Europske prijestolnice kulture, kojim se potiče stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće.  Dnevni boravci 27 susjedstava smišljeni su kao svojevrsni nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice. Svaki od lokaliteta Dnevnih boravaka u svih 27 susjedstava ujedno je i središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava. 

Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.

Unaprijed zahvaljujem na objavi najave i dolasku.
Lena Stojiljković
Odnosi s medijima, Rijeka 2020
lena.stojiljkovic@rijeka2020.eu
Mob: +385 91 612 63 42

